Louw geskors, maar reg vir die Boktoer | Maroela Media
Francois Louw – drie weke geskors en vir die Boktoer beskikbaar (Foto: Twitter @flolouw)
Francois Louw, wat in die laaste toets teen die All Blacks vir die Springbokke agsteman gespeel het, sal wel aan die einde van die jaar saam met die Bokke teen Ierland, Frankryk Italië en Wallis kan speel.
Louw is na Saterdag se wedstryd vir Bath teen Benetton uitgewys dat hy kontak met 'n teenstander se oog sou gemaak het.
Hy het Woensdag voor 'n dissiplinêre komitee verskyn vir die oortreding wat 'n skorsing van tot 52 weke kan beteken.
Louw het skuld erken.
Die verhoorkomitee het toe nadat 'n video van die voorval bestudeer is en vertoë van Louw, Bath-rugbyklub se regsverteenwoordiger en die spanbestuurder aangehoor is, besluit op 'n skorsing van drie weke.
Hulle het bevind dat die oortreding 'n rooi kaart sou regverdig het, maar dat dit op die onderste vlak van Wêreldrugby se voorstel vir strafoplegging was waar die intree-straf vir die oortreding vier weke is.
Omdat Louw nie 'n vleklose dissiplinêre rekord het nie, is beslis dat hy net een week "afslag" sal kry en dus vir drie weke nie mag speel nie. Hy sal op 6 November weer mag speel – en is dus beskikbaar vir die Springbokke se eerste toets op 11 November teen Ierland.